Mette Thiesen (DF), 2023-02-23:
Den 15. februar blev en stribe beboere på Corona Camping ved Borup bedt om at forlade campingpladsen af Køge Kommune.
Såvel beboerne som ejeren af Corona Camping ville gerne have, at beboerne kunne være blevet på pladsen.
Hele sagen om Corona Camping er mildest talt
absurd.
Alene det at bede borgere om at forlade campingpladsen, for at de så 14 dage senere kan flytte tilbage igen, virker som et klart udslag af ren skrivebordstænkning.
Mange af beboerne på Corona Camping har altså heller ikke andre muligheder for at finde husly end at bo på campingpladsen.
At henvise dem til at lade sig skrive op til en almen bolig vidner om, at man simpelt hen ikke er klar over, hvor lang ventetid der er på en bolig, og at henvise til kommunens boligsociale liste vidner om ukendskab til, hvad der egentlig skal til for at få stillet en bolig til rådighed efter disse regler.
Mange af dem, der bor på Corona Camping, er nogle mennesker, som ikke passer ned i samfundets gængse kasser, og jeg fristes næsten til at sige: Gudskelov for det.
Vi er altså et meget, meget fattigt samfund i Danmark, hvis der ikke er plads til, at nogle mennesker som dem, der bor på Corona Camping og har fundet et lille fællesskab derude, kan bosætte sig, som de vil.
Dansk Folkeparti fremsatte den 6. november 2020 et forslag om at øge mulighederne for at campere over længere tid i vinterhalvåret.
Forslaget vandt opbakning i en bred kreds i Folketinget, og der blev også afgivet en beretning, der sådan set forpligtede regeringen til at øge mulighederne for vintercampering, og det er jo sådan set også derfor, vi står her i dag.
I Dansk Folkeparti ville vi give mulighed for, at ejeren af campingpladsen kunne søge kommunen om mulighed for f.eks. 10 pct. af pladserne.
I regeringens forslag, som vi behandler i dag, er det 5 pct., og i Dansk Folkeparti ville vi også gerne have etableret en permanent mulighed for vintercampering.
I regeringens forslag er det blevet til en forsøgsordning på 2 år.
Jeg kan så også høre på nogle af de andre ordførere, at de sådan set også er åbne over for, at vi sætter os ned og ser, om vi kan forhandle en anden løsning, og det gør vi også meget gerne i Dansk Folkeparti.
Med andre ord kan man sige, at det forslag, der blev fremsat i sidste samling af Dansk Folkeparti, var mere vidtgående end det, som regeringen kommer med i dag.
Jeg kunne rigtig godt tænke mig, at vi i fællesskab – os, der har talt for en bredere ordning og for en ordning, der i højere grad tilgodeser de gode mennesker på Corona Camping – kunne sætte os ned og se, om vi kan få påvirket noget i forhold til den her udvalgsbehandling.
Det indgår jeg og Dansk Folkeparti i hvert fald rigtig, rigtig gerne i.
Danmark er et frit land, og det skal jo som udgangspunkt være sådan, at danskerne har mulighed for at bosætte sig, hvor de har lyst.
Og hvis der er en campingpladsejer, der vil stille en del af sin campingplads til rådighed for borgerne til vintercampering, så burde vedkommende naturligvis kunne det, uden at campingpladsen selvfølgelig af den grund skulle udvikle sig til kun at være fyldt med fastliggere, så den ikke kunne udfylde den opgave, en campingplads også har.
Det er vi fuldt opmærksomme på.
Men at en del af campingpladsen – og også en større del end de 10 pct., som der oprindelig blev foreslået fra Dansk Folkepartis side – kunne anvendes til vintercampering, ville vi absolut ikke have noget imod.
Vi tror sådan set også, at ejeren af campingpladsen også er interesseret i, at det bliver en nogenlunde bred sammensætning af beboere, så det ikke udelukkende bliver fastliggere.
Om forslaget bliver en succes eller ej, hviler jo på kommunernes skuldre.
Det er kommunerne, der skal tillade, om campingpladsejerne får mulighed for at tilbyde vintercampering, og jeg vil virkelig godt fra den her talerstol appellere til kommunerne om at give mulighed for, at der bliver ansøgt om det.
Og jeg vil meget gerne også anmode Køge Kommune om, at de simpelt hen giver mulighed for, at man ikke laver den her dårlige løsning i forhold til Corona Camping.
For der er altså mennesker i Danmark, der gerne vil bo på en anden måde end alle os andre, der bor i enten hus eller lejlighed; de vil gerne bo på den her måde, og det skal de altså have lov til, og det skal vi som lovgivere give mulighed for.
Så er der mennesker, for hvem campingvognen er den eneste udvej lige nu, men som egentlig måske hellere ville have en mere traditionel bolig.
Dem skal vi selvfølgelig hjælpe, og der skal vi selvfølgelig sikre, at de kan få en bolig, som passer til deres ønsker.
Det, der sådan set er vigtigst for mig og for Dansk Folkeparti, er, at vi tager mest muligt hensyn til den enkelte borgers ønsker.
Det her er et lillebitte skridt i den rigtige retning.
Det løser ikke problemerne, men vi støtter selvfølgelig forslaget og gør alt, hvad vi overhovedet kan, for at få flertalsregeringen til at bringe forslaget lidt mere i overensstemmelse med virkeligheden.